
Τετάρτη, 19 Αυγούστου 2026
ΔΕΛΤΙΟ ΤΥΠΟΥ

Τραυματισμός υποβρύχιου αλιέα στον Νέο Μαρμαρά Χαλκιδικής – Θάνατος άνδρα στη Ζάκυνθο – Τροχαίο με τραυματισμό στο Ρέθυμνο – Ακυβερνησία Ι/Φ σκάφους στην Κω – Απεγκλωβισμός λουόμενου στην Αμοργό – Διακομιδές ασθενών
Τις απογευματινές ώρες χθες, ενημερώθηκε η Λιμενική Αρχή του Νέου Μαρμαρά για τραυματισμό ενός 65χρονου αλλοδαπού υποβρύχιου αλιέα, στη θαλάσσια περιοχή Συκιάς Χαλκιδικής. Αμέσως, για το σημείο αναχώρησε ένα Περιπολικό όχημα Λ.Σ.-ΕΛ.ΑΚΤ. Συγκεκριμένα, ο 65χρονος τραυματίστηκε κατά τη διενέργεια υποβρύχιας αλιείας από διερχόμενο σκάφος, ελληνικής σημαίας, με χειριστή έναν 60χρονο ημεδαπό. Ο τραυματίας μεταφέρθηκε στο λιμάνι Συκιών, από όπου διακομίστηκε με ασθενοφόρο όχημα του ΕΚΑΒ αρχικά στο Κέντρο Υγείας Αγίου Νικολάου και στη συνέχεια στο Γενικό Νοσοκομείο Πολυγύρου, όπου παραμένει νοσηλευόμενος. Προανάκριση διενεργείται από το Γ’ Λιμενικό Τμήμα Νέου Μαρμαρά του Λιμεναρχείου Ιερισσού. 
*****
Τις απογευματινές ώρες χθες, ενημερώθηκε η Λιμενική Αρχή της Ζακύνθου για την ύπαρξη ενός 34χρονου αλλοδαπού (υπήκοος Μ. Βρετανίας) σε δυσχερή θέση πλησίον περιοχής Μαραθωνησίου Λαγανά Ζακύνθου. Με τη συνδρομή λουομένων, ο ανωτέρω μεταφέρθηκε στην ακτή, όπου του παρασχέθηκαν οι πρώτες βοήθειες με τη μέθοδο καρδιοπνευμονικής αναζωογόνησης (ΚΑΡΠΑ). Στη συνέχεια, ο 34χρονος παρελήφθη από Περιπολικό σκάφος Λ.Σ.-ΕΛ.ΑΚΤ. που βρισκόταν σε προγραμματισμένη περιπολία και μεταφέρθηκε στο λιμενίσκο Αγίου Σώστη Ζακύνθου. Ακολούθως, ο άντρας διακομίστηκε στο Γενικό Νοσοκομείο Ζακύνθου, όπου διαπιστώθηκε ο θάνατός του. Προανάκριση διενεργείται από το Λιμεναρχείο Ζακύνθου.

*****
Τις απογευματινές ώρες χθες, ενημερώθηκε η Λιμενική Αρχή του Ρεθύμνου για τροχαίο ατύχημα με τραυματισμό, το οποίο σημειώθηκε επί της οδού Εμμανουήλ Κεφαλογιάννη, εντός της Χερσαίας Ζώνης Λιμένα (Χ.Ζ.Λ.) Ρεθύμνου. Συγκεκριμένα, ένα δίκυκλο (Δ/Κ) όχημα με οδηγό έναν 54χρονο ημεδαπό, παρέσυρε 33χρονη αλλοδαπή (υπήκοος Μ. Βρετανίας) που επιχειρούσε να διασχίσει κάθετα το οδόστρωμα από την διάβαση πεζών. Από το συμβάν τραυματίστηκε η γυναίκα, η οποία διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ρεθύμνου, από όπου εξήλθε αυθημερόν. Από το Λιμεναρχείο Ρεθύμνου που διενεργεί την προανάκριση, συνελήφθη ο οδηγός του δίκυκλου για παράβαση του άρθρου 314 του Π.Κ. «Σωματική βλάβη από αμέλεια».
*****

Τις απογευματινές ώρες χθες, ενημερώθηκε η Λιμενική Αρχή της Κω από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ., για ακυβερνησία, λόγω απώλειας ισχύος, ενός ιστιοφόρου (Ι/Φ) σκάφους σημαίας Μάλτας, με εννέα αλλοδαπούς επιβαίνοντες, στη θαλάσσια περιοχή στενού νήσου Καλύμνου και νήσου Κω. Αμέσως, στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το ρυμουλκό (Ρ/Κ) «ΠΟΘΗΤΟΣ ΙΙ» Ν. Πειραιά 12730, προς παροχή συνδρομής. Το Ι/Φ κατέπλευσε στο λιμάνι Καλύμνου ρυμουλκούμενο από το Ρ/Κ και συνοδεία του ΠΛΣ, με τους επιβαίνοντές του καλά στην υγεία τους. Από το Λιμεναρχείο Καλύμνου, απαγορεύτηκε ο απόπλους του Ι/Φ μέχρι την αποκατάσταση της βλάβης και την προσκόμιση σχετικού βεβαιωτικού αξιοπλοΐας, ενώ από το περιστατικό δεν παρατηρήθηκε θαλάσσια ρύπανση.
*****
Τις μεσημβρινές ώρες χθες, ενημερώθηκε η Λιμενική Αρχή της Αμοργού, για την ύπαρξη ενός εγκλωβισμένου λουόμενου, ο οποίος είχε τραυματιστεί στον ώμο επί της παραλίας «ΜΟΥΡΟΣ» νοτιοανατολικά νήσου Αμοργού. Αμέσως, στην περιοχή μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε και απεγκλώβισε τον άντρα. Στη συνέχεια, ο 24χρονος μεταφέρθηκε με ασφάλεια στο λιμάνι Καταπόλων, από όπου διακομίστηκε με ασθενοφόρο όχημα του ΕΚΑΒ στο Κέντρο Υγείας Αμοργού, προς παροχή ιατρικής περίθαλψης.
*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-26χρονης, από το λιμάνι της Σκιάθου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π.10001, 
-70χρονης, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,
-21χρονης, από το λιμάνι της Μυκόνου στο λιμάνι της Σύρου, με το Ε/Γ-Τ/Ρ «ΔΗΛΟΣ ΕΞΠΡΕΣ» Ν.Π.10032,
-74χρονης, από το λιμάνι της Πάτμου στο λιμάνι της Λέρου, με Περιπολικό σκάφος Λ.Σ.-ΕΛ.ΑΚΤ. και 
-10χρονης, από το λιμάνι του Αγκιστρίου στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ..

